b'\n_START_ARTICLE_\nA Momentary Lapse of Reason\n_START_SECTION_\nPakiranje i naziv\n_START_PARAGRAPH_\nO nazivu se albuma pa\xc5\xbeljivo razmatralo. Izvorna su tri kandidata bila Signs of Life ("Znakovi \xc5\xbeivota"), Of Promises Broken ("O prekr\xc5\xa1enim obe\xc4\x87anjima") i Delusions of Maturity ("Zablude zrelosti"). Dizajner Storm Thorgerson je, po prvi puta od albuma  Animals iz 1977. godine, radio na naslovnici studijskog albuma Pink Floyda. Njegov je dovr\xc5\xa1eni dizajn prikazivao duga\xc4\x8dku rijeku bolni\xc4\x8dkih kreveta raspore\xc4\x91enih na pla\xc5\xbei, \xc5\xa1to je bilo inspirirano citatom iz pjesme "Yet Another Movie" i Gilmourovim nejasnim savjetom dizajna koji je uklju\xc4\x8divao krevet u mediteranskoj ku\xc4\x87i, kao i "tragove veza koji su isparile i ostavile samo jeku". Naslovnica prikazuje stotinu bolni\xc4\x8dkih kreveta raspore\xc4\x91enih na pla\xc5\xbei Saunton Sands u Devonu (gdje su bile snimljene i neke scene za film Pink Floyd \xe2\x80\x93 The Wall). Krevete je rasporedio Thorgersonov kolega, Colin Elgie. Na nebu se vidi zmaj, \xc5\xa1to jasno upu\xc4\x87uje na skladbu "Learning to Fly". Fotograf Robert Dowling je za fotografiju, za koju je bilo potrebno oko dva tjedna za nastanak, osvojio zlatnu nagradu Dru\xc5\xa1tva fotografa. Kako bi se istaknula poruka da je Waters napustio grupu, knji\xc5\xbeica je albuma sadr\xc5\xbeavala fotografiju grupe \xe2\x80\x93 samo Gilmoura i Masona \xe2\x80\x93 koju je uslikao David Bailey. Njena je pojava ozna\xc4\x8dila prvi put od albuma Meddle iz 1971. godine da je fotografija grupe bila  uvr\xc5\xa1tena u omot albuma Pink Floyda. Richard Wright predstavljen je samo imenom u popisu zasluga, ali se tako\xc4\x91er pojavljuje u fotografijama koje su bile uvr\xc5\xa1tene na kasnijim reizdanjima albuma.\n_START_SECTION_\nTurneja\n_START_PARAGRAPH_\nSkupina je odlu\xc4\x8dila podr\xc5\xbeati album turnejom \xc4\x8dak i prije nego \xc5\xa1to je bio dovr\xc5\xa1en. Prva su uvje\xc5\xbebavanja bila kaoti\xc4\x8dna; Mason i Wright nisu bili dovoljno uvje\xc5\xbebani, a Gilmour je, shva\xc4\x87aju\xc4\x87i da je posla bilo previ\xc5\xa1e, zamolio Ezrina da preuzme kontrolu. Stvari su postale slo\xc5\xbeenije kad je Waters kontaktirao nekoliko ameri\xc4\x8dkih promotora i prijetio im da \xc4\x87e ih tu\xc5\xbeiti budu li se slu\xc5\xbeili imenom Pink Floyda. Gilmour i Mason financirali su po\xc4\x8detne tro\xc5\xa1kove (Mason, koji se rastao od svoje supruge, u zalog je dao svoj Ferrari 250 GTO). Neke je promotore Watersova prijetnja uvrijedila te se, nakon nekoliko mjeseci, u Torontu po\xc4\x8delo prodavati 60.000 ulaznica; bile su rasprodane u nekoliko sati._NEWLINE_Dok je nova postava grupe (s Wrightom) bila na sjevernoameri\xc4\x8dkoj turneji, Watersova se Radio K.A.O.S. turneja povremeno odr\xc5\xbeavala u blizini. Basist je zabranio svim \xc4\x8dlanovima Pink Floyda da dolaze na njegove nastupe, koji su se uglavnom odr\xc5\xbeavali na manjim prostorima od onih na kojima su se odr\xc5\xbeavali koncerti njegovog biv\xc5\xa1eg sastava. Waters je tako\xc4\x91er izdao sudski nalog zbog povrede autorskih prava na kori\xc5\xa1tenje lete\xc4\x87e svinje, a Pink Floyd je odgovorio tako \xc5\xa1to je na donji dio balona pri\xc4\x8dvrstio ogromni set testisa kako bi se razlikovao od Watersova dizajna. Do studenog se 1987. godine Waters predao te je 23. prosinca, tijekom sastanka na Astoriji, kona\xc4\x8dno bila postignuta pravna nagodba. Mason i Gilmour smjeli su koristiti ime Pink Floyda, a Waters je, izme\xc4\x91u ostalog, dobio prava na The Wall. Me\xc4\x91utim, Waters je komentirao da grupa vi\xc5\xa1e nikad ne\xc4\x87e biti tako uspje\xc5\xa1na kao \xc5\xa1to je bila dok je on bio njen \xc4\x8dlan._NEWLINE_Turneja Momentary Lapse bila je vrlo uspje\xc5\xa1na. U svakom je rezerviranom mjestu za odr\xc5\xbeavanje koncerta u SAD-u broj novca u blagajni nadma\xc5\xa1io rekorde, \xc4\x8dine\xc4\x87i ovo uspje\xc5\xa1nijom ameri\xc4\x8dkom turnejom od bilo koje druge grupe te godine. Ubrzo su uslijedile turneje po Australiji, Japanu i Europi prije nego \xc5\xa1to se grupa dva puta vratila u SAD. Ulaznice su bile rasprodane za gotovo svako mjesto nastupa. Koncertni album, Delicate Sound of Thunder, bio je objavljen 22. studenog 1988. te ga je nasljedio koncertni video u lipnju 1989. Nekoliko dana kasnije, koncertni je album bio reproduciran u orbiti, u svemirskoj letjelici Soyuz TM-7. Turneja je zavr\xc5\xa1ila tako \xc5\xa1to je grupa zaklju\xc4\x8dila koncert za one koji su dobili nagradu Silver Clef u Knebworth Parku, 30. lipnja 1990., nakon 200 nastupa, ukupno 4.25 milijuna obo\xc5\xbeavatelja i zarade od vi\xc5\xa1e od 60 milijuna funti (ne ra\xc4\x8dunaju\xc4\x87i prodaju robe).'